คลังตามฟันอดีตผู้นำเอสเอ็มอีแบงก์
กรรมการสอบข้อเท็จจริงเกี่ยวกับเอสเอ็มอีแบงก์ชุดกระทรวงการคลัง ชี้โสฬสบกพร่องปล่อยกู้จนเสียหายหลายร้อยล้าน
13 พ.ย. 2555

กรรมการสอบข้อเท็จจริงเกี่ยวกับเอสเอ็มอีแบงก์ชุดกระทรวงการคลัง ชี้โสฬสบกพร่องปล่อยกู้จนเสียหายหลายร้อยล้าน 
คณะกรรมการสอบข้อเท็จจริงกรณีการปล่อยสินเชื่อและการ บริหารจัดการของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่กระทรวงการคลังแต่งตั้งขึ้น โดยมีนายรังสรรค์ ศรีวรศาสตร์ รองปลัดกระทรวงการคลังเป็นประธาน ได้มีมติว่า นายโสฬส สาครวิศว อดีตกรรมการผู้จัดการเอสเอ็มอีแบงก์ ปฏิบัติหน้าที่โดยหละหลวมและบกพร่องจนทำให้ธนาคารเสียหายหลายร้อยล้านบาท
ผลการสอบระบุว่า ข้อมูลที่นำมาใช้วิเคราะห์สินเชื่อจำนวนมากขาดความน่าเชื่อถือ หลังจากปล่อยสินเชื่อแล้วไม่มีการติดตามดูแลลูกหนี้อย่างใกล้ชิด และละเลยไม่ต่ออายุตั๋วสัญญาใช้เงินที่ลูกหนี้ทำข้อตกลงกับธนาคารไว้เป็นจำนวนหลายพันล้านบาท ทำให้ธนาคารเสียสิทธิในการดำเนินคดีกับลูกหนี้ที่ไม่ชำระหนี้กับธนาคาร 
นอกจากนี้ การแก้ไขหนี้ที่ไม่ก่อให้เกิดรายได้ (เอ็นพีแอล) ไม่เข้มงวดขาดมาตรฐาน ไม่มีแนวทางการแก้ไขที่ชัดเจน
แหล่งข่าวจากกระทรวงการ คลังกล่าวว่า ผลการสอบสวนของคณะกรรมการชุดกระทรวงการคลัง และชุดของเอสเอ็มอีแบงก์ ชี้ชัดตรงกันว่า มีการปล่อยปะละเลยในเรื่องที่มีความสำคัญทุกเรื่อง เช่น การปล่อยสินเชื่อในโครงการชะลอการเลิกจ้างแรงงานเกินกว่าวงเงินโดยกรรมการมีมติไว้แค่ 7,000 ล้านบาท แต่มีการปล่อยกู้ไปถึง 1.9 หมื่นล้านบาท ทำให้ธนาคารเสียหาย
นายโสฬส เปิดเผยว่า การอนุมัติสินเชื่อชะลอการเลิกจ้าง รวมถึงการเปลี่ยนแปลงเงื่อนไขการปล่อยกู้ให้สอดคล้องกับความต้องการของลูกค้า เป็นการดำเนินการภายใต้มติคณะกรรมการ ซึ่งมีหลักฐานว่าคณะกรรมการเป็นผู้อนุมัติสินเชื่อทุกราย ส่วนการต่ออายุตั๋วสัญญาใช้เงินของลูกหนี้นั้น เมื่อสัญญาครบอายุ เจ้าหน้าที่ก็ต้องสอบถามลูกหนี้ว่าต้องการต่ออายุตั๋วหรือชำระหนี้หรือไม่ ถือเป็นเรื่องปกติไม่ใช่เรื่องที่จะต้องลงไปสั่งการ